ལན།ནུབ་ཕྱོགས་མཚན་ཉིད་རིག་པ་ཟེར་ན་རེད།སྤྱིར་བཏང་མཚན་ཉིད་རིག་པ་ནི་དབྱིན་ཇིའི་སྐད་ལ་ཧྤི་ལ་སོ་ཧྥེཟེར་བ་དེ་རེད།གཙོ་བོ་ངས་ནུབ་ཕྱོགས་ཀྱི་མཚན་ཉིད་རིག་པ་འདི་བཤད་ཀི་མེད།ང་ཚོར་གཞུངས་ལུགས་ལ་ནང་ཆོས་སོགས་མང་པོ་ཡོད་པས།ངའི་མཐར་ཐུག་གི་འདོད་པ་ནི་བོད་ཀྱི་མཚན་ཉིད་རིག་པ་ཞེས་ཅིག་བཤད་འདོད་ཡོད་པ་དེ་ཡིན།མི་རིགས་སུ་ཡིན་ཡང་དེང་ཐོག་ཚང་མར་མཚན་ཉིད་རིག་པ་ཞེས་པ་ཡོད་པ་རེད།དཔེར་ན་རྒྱ་ནག་ཡིན་ན་ཡང་རྒྱ་ནག་གི་མཚན་ཉིད་རིག་པ་ཡོད་ལ།དེ་བཞིན་དུ་ཁ་ཆེ་ལ་ཁ་ཆེའི་མཚན་ཉིད་རིག་པ་ཡོད།དེ་ཐམས་ཅད་པོར་མཚོན་ནའང་མཚན་ཉིད་རིག་པའི་བྱུང་རིམ་དང་ལོ་རྒྱུས་ཡོད་པ་རེད།དེ་ནི་ང་ཚོར་མ་དར་གོང་ནས་ནུབ་ཕྱོགས་སུ་དར་བའིམཚན་ཉིད་རིག་པཧྤི་ལ་སོ་ཧྤི་ཟེར་བ་དེ་རེད།ང་ཚོས་མཚན་ཉིད་རིག་པར་རྒྱུས་ལོན་བྱེད་ན་དེང་ཐོག་མཚན་ཉིད་རིག་པའི་ལོ་རྒྱུས་ཤེས་དགོས་ལ།དེ་ནས་མཚན་ཉིད་རིག་པའི་གཞུང་ལུགས་ལ་བལྟ་དགོས།དེ་གཉིས་ང་ཚོས་ངེས་རྟོགས་བྱེད་དགོས།དེ་ཡང་ངེས་རྟོགས་བྱེད་པ་ལ་སྔོན་དུ་དེ་ཉིད་ཀྱི་ལོ་རྒྱུས་ལ་ངེས་རྟོགས་བྱེད་དགོས་པ་རེད།དེ་ནི་ང་ཚོས་གྲུབ་མཐའི་གཞུང་ལུགས་མ་སྦྱང་གོང་ལ་གྲུབ་མཐའི་བྱུང་རིམ་སྦྱང་དགོས་པ་དང་གཅིག་པ་རེད།དཔེར་ན་གྲུབ་མཐའི་སྐོར་ནས་ང་ཚོར་ཀུན་མཁྱེན་འཇམ་དབྱངས་བཞད་པའི་གྲུབ་མཐའ་ཆེན་མོལྟ་བུ་དང་གྲུབ་མཐའ་རིན་ཆེན་ཕྲེང་བསོགས་མཚོན་ན་དེ་ནི་གྲུབ་མཐའི་གཞུང་ལུགས་ཀྱི་སྐོར་རེད།དེའི་ཡར་སྔོན་དུ་ང་ཚོར་གྲུབ་མཐའི་བྱུང་རིམ་ཡོད་པ་ནིཐུའུ་བཀྭན་གྲུབ་མཐའལྟ་བུ་རེད།དེ་ནི་གྲུབ་མཐའི་གཞུང་ལུགས་མ་ཡིན་པར་གྲུབ་མཐའི་བྱུར་རིམ་རེད།དེ་བས་གྲུབ་མཐའི་གཞུང་ལུགས་ཤེས་པ་ལ་ཐོག་མར་གྲུབ་མཐའི་བྱུང་རིམ་ཤེས་དགོས་པ་རེད།མཚན་ཉིད་རིག་པ་ཡང་དེ་བཞིན་རེད།དང་ཐོག་དེའི་གཞུང་ལུགས་ཤེས་པ་ལ་དེའི་ལོ་རྒྱུས་ཤེས་དགོས་པ་རེད།གཞུང་ལུགས་དང་ལོ་རྒྱུས་དེ་གཉིས་ལ་ད་གཟོད་མཚན་ཉིད་རིག་པ་ཟེར།ང་ཚོས་ཀྱང་གྲུབ་མཐའི་བྱུང་རིམ་དང་གྲུབ་མཐའི་གཞུང་ལུགས་གཉིས་ལ་གྲུབ་མཐའ་ཟེར་གི་རེད།གཙོ་བོ་དེའི་སྦྱང་རིམ་ལ་གོ་རིམ་ཡོད་པས་ངས་ནུབ་ཕྱོགས་མཚན་ཉིད་རིག་པ་འབྲི་དོན་ཡང་སྤྱིར་བཤད་ན་ང་ཚོས་མཚན་ཉིད་རིག་པ་ཞེས་པ་དེའི་བྱུང་རིམ་ཤེས་རྒྱུ་གལ་ཆེ་བས་དེར་དམིགས་པ་ཡིན།ཐོག་མར་ང་ཚོར་མཚན་ཉིད་རིག་པའི་གཞུང་ལུགས་སོགས་འཐུས་སྒོ་ཚང་བ་ཞིག་ཕལ་ཆེར་མེད་པས་ནུབ་ཕྱོགས་པའི་མཚན་ཉིད་རིག་པའི་གཞུང་ལུགས་སོགས་ལ་ལྟ་དགོས་ཀི་རེད།དེའི་དབྱེ་ཞིབ་བྱེད་སྟངས་དང་བྱུང་རིམ་ཐམས་ཅད་ནི་ང་ཚོའི་གྲུབ་མཐའི་བྱུང་རིམ་དང་གཏན་ནས་འདྲ་བ་མ་རེད།ངའི་རེ་བ་ཡིན་ན་ང་ཚོས་དེའི་ལེགས་ཆ་དང་དབྱེ་ཞིབ་བྱེད་སྟངས་ཐམས་ཅད་ཤེས་རྟོག་བྱུང་རྗེས་ད་གཟོད་བོད་རང་གི་མཚན་ཉིད་རིག་པའི་མ་ལག་ཞིག་གསར་འཛུགས་བྱེད་རྒྱུ་གལ་ཆེན་རེད།དེ་ལྟ་བུ་གསར་འཛུགས་བྱེད་པར་ང་གཅིག་པུས་ལས་དགོས་པ་ཞིག་མ་ཡིན་པར་སུས་ཀྱང་ལས་ཆོག་གི་རེད།དཔེར་ན་ང་ཚོར་མཚན་ཉིད་རིག་པ་ཟེར་བའི་རིག་པ་ཞིག་ཡོད་པས།བོད་རང་གི་མཚན་ཉིད་རིག་པ་ནི་བོད་རང་གི་རིག་གནས་ཤེས་མཁན་སུ་ཡིན་ཡང་བྲིས་ཆོག་གི་རེད།དེང་སྐབས་ནུབ་ཕྱོགས་པ་དང་རྒྱ་ནག་སོགས་སུ་ཡང་སོ་སོའི་མཚན་ཉིད་རིག་པའི་མ་ལག་གསར་འཛུགས་བྱས་ཡོད་པ་རེད།རྒྱ་ནག་གི་ཤེས་རིག་ཁྲོད་ན་ཡང་ཀུན་སྤྱོད་མ་ཐེ་བའི་མཚན་ཉིད་རིག་པའི་གཞུང་ལུགས་དང་ལོ་རྒྱུས་རྐྱང་མ་སོགས་བྲིས་ཡོད་པ་རེད།ཡིན་ནའང་ང་ཚོ་དེ་ལྟར་མ་རེད།ནང་ཆོས་སོགས་མཚན་ཉིད་རིག་པ་ཡིན་ཟེར་གྱི་འདུག་མོད།དེའི་ནང་དུ་མཚན་ཉིད་རིག་པའི་ཆ་གཅིག་མ་གཏོགས་ཡོད་པ་མ་རེད།དེས་ན་ང་ཚོས་དེ་ལ་གསལ་བསལ་བྱེད་དགོས་པ་རེད།དོན་ངེས་ཐོག་བོད་ཀྱི་རིག་གནས་ཁྲོད་མཚན་ཉིད་རིག་པར་གཏོགས་པ་གང་འདུག་གམ།ཡང་ན་མཚན་ཉིད་རིག་པ་མ་ཡིན་པ་གང་དག་ཡོད་དམ།གཙོ་བོ་དེ་གཉིས་ལ་དབྱེ་ཞིབ་གསལ་བོ་བྱས་ཏེ།ཡིན་པ་དེ་ལ་ཡང་བྱུང་རིམ་གསལ་བོ་ཞིག་དགོས་པ་རེད།དེའི་སྟེང་དུ་ང་ཚོའི་མཚན་ཉིད་རིག་པ་ཡིན་པའི་རྒྱུ་མཚན་ལ་ནུབ་ཕྱོགས་ཀྱི་མཚན་ཉིད་རིག་པའི་གཞུང་ལུགས་ཀྱི་སྟེང་ནས་གསལ་བཤད་བྱེད་དགོས་པ་རེད་མ་གཏོགས།ང་ཚོའི་ནང་ཆོས་ནང་གི་མཚན་ཉིད་རིག་པ་དེ་ཁྱེར་ཡོང་ནས་གསལ་བཤད་བྱེད་རྒྱུ་ཁག་པོ་རེད།དེས་ནང་ཆོས་ནང་གི་མཚན་ཉིད་རིག་པ་དེ་གསལ་བཤད་བྱེད་ཐུབ་ཀྱང་ནུབ་ཕྱོགས་པའི་ཧྤི་ལ་སོ་ཧྤིཟེར་བའི་མཚན་ཉིད་རིག་པ་དེ་གསལ་བཤད་བྱེད་ཐུབ་ཀི་མ་རེད།ང་ཚོས་དེ་ལྟར་བྱས་པ་ཡིན་ན་དེ་ནི་མ་ལག་གསར་བ་ཞིག་དང་ཁྱབ་ཁོངས་གསར་བ་ཞིག་ཏུ་འགྱུར་སྲིད་ཀི་རེད་ལ།དེ་ལྟ་བུ་ནི་ང་ཚོར་ཡིན་གཅིག་མིན་གཉིས་དགོས་ཀྱི་འདུག།མ་མཐའ་མི་རིགས་ཤིག་ལ་མཚོན་ན་དེ་འདྲ་བཙུགས་ཆོག་ཆོག་རེད།བོད་ལ་མཚོན་ན་དབྱིན་ཇིས་ལོ་རྗེ་ཁུགས་ཟེར་བ་ནང་ཆོས་ཀྱི་གཏན་ཚིག་རིག་པ་སོགས་དང་འདྚ་བའི་གཏན་ཚིག་རིག་པ་ཡིན་པའི་ཆ་ནས་གཅིག་བྱས་ན་ནུབ་ཕྱོགས་པ་ལས་ཚད་མཐོན་པོ་ཞིག་ཡོད་ཀྱང་སྲིད།ཡིན་ནའང་དེ་དག་ལ་མ་ལག་གསར་བ་ཞིག་མ་བཙུགས་ཚེ་དེ་ནི་སྡེ་ཚན་ཞིག་ཏུ་ཁྱབ་ཀི་མ་རེད་ལ།རྒྱ་ནག་ཡིན་ནའང་སྤྱིར་བཏང་གི་བོད་ནང་བཞིན་རིག་པའི་གཞུང་ལུགས་ཕུན་སུམ་ཚོགས་པ་ཞིག་མ་རེད།དཔེར་ན་རྒྱ་ནག་ལྟ་བུ་ཡིན་ནའང་ལོ་ཙི་དང་ཁུང་ཙི་སོགས་ཀྱིས་སྲོལ་རྒྱུན་དང་ཀུན་སྤྱོད་ཀྱི་གཞུང་ལུགས་ཙམ་བཙན་གྱིས་བཙལ་ཡོང་ནས་མཚན་ཉིད་རིག་པའི་མ་ལག་ཞིག་ལ་གྲུབ་ཏུ་བཅུག་པ་རེད།དེ་བས་ང་ཚོ་དེ་ལྟར་མ་རེད།མཚན་ཉིད་རིག་པའི་གཏན་ཚིག་གི་འགྲོ་སྟངས་ཡོད་ལ་དེ་བཞིན་མཚན་ཉིད་རིག་པའི་བསམ་བློ་གཏོང་སྟངས་ཀྱང་ཡོད་པ་རེད།དེ་བཞིན་གཞི་ལམ་འབྲས་གསུམ་གྱི་རྣམ་བཞག་གི་བཤད་སྟངས་སོགས་གྲུབ་མཐའི་ནང་དུ་ཡོད་པ་རེད།ཡིན་ན་ཡང་ང་ཚོས་དེ་དག་ཐམས་ཅད་ལ་མཚན་ཉིད་རིག་པས་གསལ་བཤད་མ་བྱས་པར་ནང་ཆོས་ཀྱིས་གསལ་བཤད་བྱས་བསྡད་པ་རེད།དེ་བས་ངས་བལྟས་ན་ང་ཚོའི་གཞུང་ལུགས་འདིའི་ཁྲོད་ན་མཚན་ཉིད་རིག་པ་སྟེ་ཧྤི་ལ་སོ་ཧྤི་ཟེར་བའི་རིག་པ་དེ་ག་ཚོད་ཅིག་འདུག་གམ།ཆ་ཤས་དེ་ཕར་བླངས་ནས་མ་ལག་གསར་འཛུགས་བྱེད་དགོས་ལ།དེ་ནས་མི་ཆོས་རྣམ་བཞག་སྐོར་ག་ཚོད་ཅིག་འདུག་པ།དེ་བཞིན་གཞན་གྱི་མཚན་ཉིད་རིག་པའི་གཞུང་ལུགས་ཁྲོད་བྱུང་བའི་སྡེ་ཚན་ནང་གི་མི་ཆོས་སོགས་ཀྱི་ཐ་སྙད་ཁྱེར་ཡོང་ནས་བོད་རང་གི་གཞུང་ལུགས་ནང་ནས་གསལ་བསལ་གཏོང་དགོས་ལ།དེའི་འཕྲོ་ནས་ང་ཚོས་ནང་ཆོས་ཁྲོད་ནས་ཀྱང་མཚན་ཉིད་རིག་པ་ལ་མཚན་ཉིད་རིག་པའི་ཆ་དང་།མི་ཆོས་ལ་མི་ཆོས་ཀྱི་ཆ།ཆབ་སྲིད་ཀྱི་བསམ་བློ་ལ་ཆབ་སྲིད་ཀྱི་ཆ།དཔལ་འབྱོར་གྱི་ཆ་ཅི་ཙམ་ཡོད་པ་དཔལ་འབྱོར་གྱི་ཆ།སྒྱུ་རྩལ་ལ་སྒྱུ་རྩལ་གྱི་ཆ་བྱས་ཏེ་དེ་དག་སྡེ་ཚན་རེ་རེར་བཀར་ཐུབ་པ་ཡིན་ན།ང་ཚོས་ཀྱང་བོད་རང་གི་རིག་གནས་ཀྱི་ཐོག་ནས་རིགས་གཅིག་རྐང་འཛིན་གྱི་ཁྱབ་ཁོངས་ཤིག་འཛུགས་ཐུབ་ཀི་རེད།མ་མཐར་རིག་གནས་ཤིག་ཤུགས་ཆེར་དར་དགོས་ཚེ་དེ་འདྲ་དགོས་ཀི་རེད།དེ་ལྟར་མ་ཡིན་པར་ང་ཚོས་ཚང་མ་ནང་ཆོས་ནང་ན་ཡོད་པ་འདྲ་བོ་ཞིག་བཤད་ཀྱང་།དེ་དག་ལ་རིགས་གཅིག་རྐང་འཛིན་གཅིག་ཀྱང་ཡོད་པ་མ་རེད།མ་མཐར་སྒྱུ་རྩལ་ཞེས་པའི་ཐ་སྙད་དེ་ལ་ཡང་གསལ་བཤད་གསལ་བོ་ཞིག་བྱེད་ཐུབ་ཀི་མི་འདུག།དེ་ལྟ་བུའི་སྐྱོན་མང་པོ་ཞིག་ཡོད་པ་རེད།དེ་བས་ངའི་དམིགས་ཡུལ་ཡང་ཐོག་མར་ང་ཚོར་ལ་ནུབ་ཕྱོགས་མཚན་ཉིད་རིག་པ་སོགས་ཕྱི་ཡོང་རིག་གནས་ཤིག་གིས་བརྡ་སྤྲད་དེ་ད་གཟོད་རང་གི་ནང་གི་རིག་གནས་དེར་མ་ལག་གསར་ཛུགས་བྱེད་ཐུབ་པ་བྱུང་ན་རྗེས་ཕྱོགས་ཚང་མར་ཕན་གི་རེད་བསམ་གི་ཡོད་ལ།ཤུགས་རྒྱག་ས་གཙོ་བོ་དེ་ཡང་བོད་རང་གི་མཚན་ཉིད་རིག་པའི་གཞུང་ལུགས་ཤིག་འཛུགས་རྒྱུ་དེའི་ཕྱོགས་ཡིན།